***OSUDA IZBORA ČLANICA I ČLANOVA UPRAVNIH I NADZORNIH ODBORA INSTITUCIJA KULTURE U KANTONU SARAJEVO***

***Svim medijima u Bosni i Hercegovini, građanima, stručnoj javnosti i publici***

# Udruženje reditelja i rediteljica u BiH

Udruženje reditelja i rediteljica BiH

Vlada Kantona Sarajevo imenovala je 4.8.2015. članove i članice upravnih i nadzornih odbora javnih ustanova kulture, od kojih su od posebnog interesa za naše Udruženje Narodno pozorište, Pozorište mladih i Internacionalni teatarski festival MESS – Scena MESS.

U vrijeme formiranja nove vlade Kantona Sarajevo i s nastankom Udruženja reditelja i rediteljica Bosne i Hercegovine, reditelji i rediteljice su izrazili/e odlučnu namjeru da se aktivno i odgovorno uključe u kulturnu politiku, te da na svaki način doprinesu poboljšanju teškog stanja u javnim ustanovama kulture.

U pismu koje smo uputili Ministru Sameru Rešidatu (protokolisano u Ministarstvu kulture i sporta Kantona Sarajevo 24.4.2015.) među najhitnijim tačkama na polju izvedbenih umjetnosti naveli smo depolitizaciju izbora rukovodstva i upravnih organa javnih ustanova kulture.

Pored toga smo tražili, što smo također podvukli i na zvaničnom sastanku sa Ministrom 27.3.2015, da se za upravne i nadzorne odbore javnih ustanova kulture ukinu finansijske naknade.

Bili smo spremni, a spremni smo i dalje, svojim znanjem i iskustvom, bez ikakvih materijalnih koristi, doprinijeti radu javnih pozorišta i drugih ustanova kulture, kroz angažman u upravnim i nadzornim odborima. Tako misle i mnogi kolege glumci i glumice, producenti i producentice, operni umjetnici i umjetnice i druge kolege i kolegice iz polja izvedbenih umjetnosti.

Iz tog razloga su se na legalan i legitiman način na navedene konkurse za mjesta u UO i NO javili naše članice i članovi, ugledni i nagrađivani bosanskohercegovački reditelji i rediteljice: **Selma Spahić, Pjer Žalica, Danijela Gogić**, **Jasmila Žbanić,**

kao i niz uspješnih, sposobnih i iskusnih ljudi iz naše šire struke, između ostalih: **glumci Ermin Bravo, Sanin Milavić, Alban Ukaj, producent/ice Lejla Hasanbegović, Amira Kudumović, Almir Palata, fotograf Ivan Hrkaš, operna pjevačica Lejla Jusić, te pjesnikinja Ferida Duraković**, između ostalih.Većina nabrojanih su i univerzitetski predavači i predavačice. Naše Udruženje će rado staviti javnosti na uvid opširne biografije navedenih kulturnih radnika i opis njihovih organizacionih iskustava i referenci.

Udruženje reditelja i rediteljica BiH

Udruženje reditelja i rediteljica BiH

**Niko od navedenih umjetnika i stručnjaka nije do sada odabran u članstvo Upravnih i nadzornih odbora.**

Kako saznajemo iz medija, imenovani su u većini slučajeva (sa tek par izuzetaka) anonimni članovi i članice političkih stranaka vladajućih u KS, ili, u nekih slučajevima, ličnosti čiji javni angažman je nedostojan renomea najznačajnijih ustanova kulture kojima su određene upravljati. Nije nam poznata argumentacija, kriteriji niti procedura komisija koje su izvršile ovakav izbor. URiRBiH bi rado imalo uvid u biografije ovih ljudi i njihove reference, da bi ih, kao i javnost, uporedilo s kulturnim radnicima koji nisu odabrani.

Prema pravilnicima javnih ustanova Upravni odbor se imenuje iz reda istaknutih kulturnih i javnih ličnosti. Udruženje reditelja i rediteljica BiH izražava odlučan protest protiv imenovanja neadekvatnih, javnosti mahom nepoznatih, u teatarsku struku neupućenih i vjerojatno isključivo stranački protežiranih osoba u upravne i nadzorne odbore pozorišta i kulturnih institucija u Sarajevu. Naročito smo revoltirani činjenicom da su brojni istaknuti umjetnici i umjetnice, stručnjaci i stručnjakinje i akademski radnici i radnice odbijene na konkursu, pa je time Vlada Kantona Sarajevo pokazala da ne dozvoljava uključivanje umjetnika i umjetnica u rad javnih ustanova kulture, i ne zanima je poboljšanje njihovog rada, nego te ustanove doživljava isključivo kao monetu zadovoljavanja sitnih stranačkih interesa i financijske nagrade poslušnicima i poslušnicama.

**URiRBiH odlučno zahtijeva od Vlade Kantona poništenje ovog apsurdnog konkursa i provođenje novog izbora za članove Upravnih i Nadzornih odbora u pozorištima i ustanovama kulture, koji će imati jasne, pravedne i transparentne kriterije,** te koji će, kako to i zakoni i pravilnici nalažu, odabrati istaknute kulturne i javne ličnosti, koje će u tim odborima moći ozbiljno i odgovorno raditi u interesu sarajevskih ustanova kulture, njihovih uposlenika i uposlenica i svih građana i građanki zbog kojih te ustanove postoje.

**URiRBiH ponovno apelira na kantonalnog ministra kulture Samira Rešidata da konačno počne ozbiljno i odgovorno djelovati u kulturi Kantona Sarajevo, te da najzad, i na primjeru ovog eklatantnog skandala, posluša glas umjetničke struke. Ukoliko nije spreman raditi u interesu kulturnih radnika i građana Kantona Sarajevo, vrijeme je da podnese ostavku.**

*U Sarajevu, 6.8.2015.*

*Udruženje reditelja i rediteljica Bosne i Hercegovine*

Udruženje reditelja i rediteljica BiH